text: Li rois Carmans pas n'oublia 
   Le conmant k'Amours fait li a, 
   Ains fist tout erranment mander 
   Son conseil. Sans plus arrester, 
   Cele besoigne leur moustra, 
   Et chascuns tantost li loa 
   Qu'il le ferst hastéement, 
   Se la royne s'i assent, 
   Done Ynabele, k'à meillour 
   Ne povoit il donner s'amour. 
   PageV02P270
   Au roi Carmant vint moult en gré 
   Ce que sa gent li ont loé 
   Qu'il la preïst. Lors s'avisa 
   Que à sa fille en parlera 
   Ains k'à Cléomadès le die. 
   Ainsi le fist. Lors fu moult lie 
   Clarmondine, quant ce entent ; 
   Car de cuer amoit durement 
   Done Ynabele, car trouvé 
   Avoit en li tant d'amisté 
   Et de douçour et de tous biens, 
   Qu'ele l'amoit sor toute riens. 
   Cele besoigne moult li plot ; 
   Moult la loa et moult la vot. 
  